A mi lányunk is ott lesz a Mesterek Tornáján | KEMMA
Szentpétervár	2017. 12. 06. 07:52
A mi lányunk is ott lesz a Mesterek Tornáján
Csernoviczki Éva nem először vesz részt a World Judo Mastersen.
Hét magyar judós harcolta ki, hogy tatamira léphessen az idei World Judo Masters-viadalon, amelyre minden évben a világranglista legjobb tizenhat versenyzője kap meghívást. Noha a rangsorban tizenhetedik, de visszalépés miatt lehetőséget kapott Csernoviczki Éva (48 kg, Ippon Judo Tatabánya) is, akit nevezett is a Magyar Judo Szövetség.
A judoinfo.hu beszámolója szerint Cirjenics Miklós (100 kg, Atomerőmű SE) tokiói Grand Slam-bronzérmével a második helyre ugrott a világranglistán, Bor Barna (+100 kg, Atomerőmű SE) és Ungvári Attila (81 kg, Ceglédi VSE) egyaránt ötödik, Tóth Krisztián (90 kg, KSI SE) és Joó Abigél (78 kg, KSI SE) hetedik, Pupp Réka (52 kg, Atomerőmű SE) tizenharmadik, Gercsák Szabina (70 kg, Miskolci JC) pedig tizennegyedik a rangsorban, ők heten harcolták ki az indulás jogát a 200 ezer dolláros összdíjazású tornára.
A hat érmes között ott van Évi
Ungvári viszont sérülés miatt nem indulhat, Joó Abigél betegség miatt nem készülhetett fel megfelelően, ezért ő sem vállalja a részvételt, ahogyan Bor Barna sem lép majd tatamira Szentpétervárott.
Az öt „biztos” indulóhoz, vagyis Cirjenics Miklóshoz, Tóth Krisztiánhoz, Csernoviczki Évához, Pupp Rékához és Gercsák Szabinához szeretne csatlakozni Karakas Hedvig is: a BHSE remek formában lévő 57 kilogrammos versenyzője tokiói ötödik helyével a rangsor huszonegyedik helyére lépett elő, ha öten visszalépnek a súlycsoportjából, akkor a hírek szerint élni fog a lehetőséggel.